ออมสินชะลอออกสลาก5ปี
ลดภาระแบกต้นทุนดอกเบี้ยสูง-สภาพคล่องล้นไม่เร่งระดมเงินฝาก
10 ส.ค. 2559

ลดภาระแบกต้นทุนดอกเบี้ยสูง-สภาพคล่องล้นไม่เร่งระดมเงินฝาก
ออมสินหวั่นต้นทุนเงินสูง ชะลอออกสลากประเภท 5 ปี รับมือดอกเบี้ยขาลง
นายชาติชาย พยุหนาวีชัย ผู้อำนวยการ ธนาคารออมสิน เปิดเผยว่า ธนาคารได้ชะลอการออกสลากออมสินรุ่นอายุ 5 ปีออกไปก่อน จากที่ครบกำหนดไถ่ถอนไปเมื่อเดือน เม.ย.-พ.ค.ที่ผ่านมา เนื่องจากขณะนี้แนวโน้มอัตราดอกเบี้ยอยู่ในขาลง การที่จะออกสลากอายุยาวๆ จะทำให้ต้นทุนของธนาคารสูง
อย่างไรก็ดี ธนาคารยังคงทยอยออกสลากที่มีอายุ 3 ปี เพื่อให้เป็นทางเลือกของประชาชนที่ต้องการออมเงินผ่านสลากอย่างต่อเนื่อง โดยอัตราดอกเบี้ยสลากออมสินพิเศษ 3 ปี งวดที่ 91 หน่วยละ 50 บาท ให้ดอกเบี้ยที่ 0.75% ฝากครบอายุ รับเงินต้นคืนพร้อมดอกเบี้ยหน่วยละ 50.75 บาท ไม่เสียภาษี รางวัลที่ 1 มีมูลค่ารางวัลละ 10 ล้านบาท 3 รางวัล
รายงานข่าวจากธนาคารออมสิน กล่าวว่า ที่ผ่านมาธนาคารได้ทยอยปรับลดอัตราดอกเบี้ยสลากออมสินมาเป็นระยะ จากที่เคยได้ผลตอบแทนสูงถึง 1.75% ขณะนี้ได้ปรับลดผลตอบแทนเหลือ 0.75% เป็นการปรับลดตามแนวโน้มอัตราดอกเบี้ยขาลง ประกอบกับธนาคารมีสภาพคล่องมากถึง 3 แสนล้านบาท ทำให้ธนาคารไม่จำเป็นต้องระดมเงินฝาก
ด้านรายงานข่าวจากธนาคารเพื่อการเกษตรและสหกรณ์การเกษตร หรือ ธ.ก.ส. ระบุว่า ธ.ก.ส.อยู่ระหว่างการพิจารณาออกสลากออมทรัพย์ทวีสินงวดใหม่ คาดว่าจะออกได้ในช่วงเดือน พ.ย. 2559-ก.พ. 2560 นี้ เพื่อทดแทนสลากรุ่นเก่าที่จะครบกำหนดไถ่ถอนคืนในช่วงเวลาดังกล่าวมีวงเงินราว 4-5 หมื่นล้านบาท
สำหรับสลาก ธ.ก.ส.ที่จะออกใหม่กำลังอยู่ระหว่างการสำรวจความต้องการของผู้ซื้อ เพื่อเอามาปรับปรุงรูปแบบการจ่ายเงินรางวัล หรืออาจจะมีการคงการจ่ายรางวัลแบบเดิม ถ้าเห็นว่ามีความเหมาะสม และเป็นความต้องการของลูกค้าผู้ซื้อสลาก หรืออาจจะมีการปรับรูปแบบใหม่ให้เหมาะสม โดยพบว่ากลุ่มคนที่ซื้อสลากมากที่สุดคือรายย่อย และส่วนใหญ่กว่า 20% อยู่ในกรุงเทพฯ
อย่างไรก็ดี ก่อนหน้านี้ ธ.ก.ส.ออกสลากออมทรัพย์ทวีสินชุดกล้วยไม้นานาชาติ วงเงิน 5 หมื่นล้านบาท เริ่มวันที่ 19 มี.ค. และจำหน่ายหมดเมื่อวันที่ 6 มิ.ย. 2559 ถือว่าจำหน่ายได้เร็วกว่ากรอบเวลาที่ตั้งไว้ เนื่องจากประชาชนนิยมซื้อสลาก เนื่องจากให้ผลตอบแทนสูงกว่าดอกเบี้ยเงินฝาก
สลาก ธ.ก.ส.ขายหน่วยละ 500 บาท อายุ 3 ปี ให้อัตราดอกเบี้ยปีละ 0.83% และยังมีสิทธิลุ้นรางวัลที่ 1 มูลค่า 20 ล้านบาท ได้อีกทุกเดือนเป็นเวลา 36 เดือน ซึ่งกรณีที่ซื้อสลาก 5 แสนบาท หรือ 1,000 เลข มีโอกาสถูกรางวัลเลขท้าย 3 ตัว เฉลี่ยผลตอบแทนอยู่ที่ 1.8-1.9%
ทั้งนี้ แนวโน้มอัตราดอกเบี้ยเงินฝากลดลง ทำให้ประชาชนหันมาสนใจลงทุนในการซื้อสลากธนาคารออมสินและ ธ.ก.ส.มากขึ้น เนื่องจากไม่มีความเสี่ยง ได้รับเงินต้นและดอกเบี้ยคืน รวมทั้งมีสิทธิที่จะได้ลุ้นถูกรางวัลใหญ่ทุกเดือน